Hells Angels

For filmen med samme tittel fra 1967, se Hells Angels on Wheels

Hells Angels Motorcycle Club (HAMC) er en motorsykkelklubb som ble etablert i Fontana, California i 1948, der den lokale avdelingen – eller chapteret – fortsatt er aktiv. Det er anslått at MC-klubben har over  medlemmer og prospects (offisielt prøvemedlem) i over 200 lokalavdelinger (charters) i 22 land over hele verden.

Navn 
Navnet er muligens hentet fra filmen Hell's Angels (1930) om det engelske Royal Flying Corps fra første verdenskrig.

Norske HA Charters 
Norges første charter var HAMC Trondheim, som ble opprettet i august 1992. Pr 2011 har HAMC chartere i følgende norske byer: Trondheim, Hamar, Oslo, Skien, Stavanger, Tromsø, Øvre Eiker og Bergen. I tillegg er flere klubber tilknyttet HAMC som supportklubb (vennskapsklubb).

Kriminalitet 

HAMC var selve symbolet på den «lovløse» (outlaw) biker-motkulturen på 1960-tallet. Det amerikanske føderale politiet FBI antar at Hells Angels innkasserer mer enn 1 milliard amerikanske dollar i året på sin verdensomspennende narkotikatrafikk, prostitusjon og hvitvasking av penger, en sum som bestrides av gruppen selv, som også mener at handlinger begått av enkeltmedlemmer ikke kan anføres mot organisasjonen. Det hevdes at det er vanskelig for politiet å infiltrere HAMC fordi det overlates til de nyeste rekruttene å utføre kriminelle handlinger.

HAMC hevder at medlemsmassen stort sett består av lovlydige borgere som er blitt ofre for medienes sensasjons-jag. Men de presenterer likevel seg selv som en 1 %-klubb, en frase som ble introdusert da American Motorcyclist Association hevdet at 99 % av alle MC-førere er lovlydige. FBI og Criminal Intelligence Service Canada anser klubben som en «outlaw motorcycle gang» (kriminell motorsykkelklubb). Følgelig er det å være medlem i seg selv en kriminell handling i Canada. I provinsen Quebec hevder politiet at HAMC kontrollerer mye av den organiserte kriminaliteten i provinsen. Dette støttes av kriminologer som mener at det kan myndighetene selv ta mye av ansvaret for etter en politikk fra 1970-tallet som tok sikte på å bekjempe mafiaen i Montréal med det resultat at HAMC fikk anledning til å vokse seg dominante i vakuumet som oppsto. I årene siden 1994 har gjengkriger i provinsen krevd mer enn 100 menneskeliv (inkludert en forbipasserende som ble drept av en bilbombe), 84 bombeangrep, 130 tilfeller av brannpåsettelse og ni savnede personer.

I Norge mener også Kripos at HAMC er en kriminell motorsykkelklubb. Utlendingsdirektoratet (UDI) har i et rundskriv hevdet at det foreligger hjemmel for pågripelser og bortvisninger av personer i 1 %-motorsykkelmiljøet. I 2011 ble 25 personer pågrepet da HAMC -medlemmer og sympatisører kom for å delta på fest i Rogaland. Flere av dem ble utvist fra landet. I 2011 ble den antatte leder av HAMC i Norge funnet skyldig i trusler, ran og grove narkotikaforbrytelser og dømt til fire år og ni måneders fengsel. I en annen sak samme år ble han dømt for grovt heleri og skattesvik, samt flere mindre forhold. For dette ble han dømt til ett år og tre måneders fengsel. Ifølge tall fra Kripos i 2012 er 120 Hells Angels-medlemmer domfelt over 400 ganger for til sammen nærmere 1 000 brudd på straffeloven. Domfellelsene gjelder blant annet grov vold, voldtekt, alvorlige narkotikaforbrytelser og trusler.

Hells Angel's hovedkvarter på Alnabru ble tatt i beslag av Oslo-politiet i oktober 2013 etter en razzia hvor de tok beslag i flere våpen. Bakgrunnen for aksjonen var at påtalemyndigheten mente eiendommen ble brukt til kriminell virksomhet etter at politiet gjorde flere våpenbeslag der i februar 2010 og januar 2011.

Rolling Stones-konserten i Altamont 
Et av de mer voldsomme innslagene i HAMCs historie skjedde under en konsert med Rolling Stones i Altamont, California, i 1969. HAMC-medlemmer var blitt leid inn som vakter for en kompensasjon som er hevdet å inkludere øl til en verdi av 500 USD. Under låta Under My Thumb oppsto det klammeri foran scenen. Klammeriet endte med at HAMC-medlemmet Alan Passaro stakk i hjel Meredith Hunter som hadde trukket fram en pistol. Passaro ble senere frikjent fordi drapet skjedde i selvforsvar.

Vietnam-krigen 
Under Vietnam-krigen i 1960-årene tilbød HAMC sine tjenester til de amerikanske styrkene i utlandet. Selv om de aldri fikk lov til dette, ble tilbudet fra HAMC oppfattet som et svik mot alle dem som idoliserte biker-motkulturen. De mente HAMC inngikk en allianse med myndighetene. Seks medlemmer av The John Brown Brethren, en liten, voldelig gruppe anti-krigsaktivister, angrep HAMC i San Francisco og drepte fire medlemmer.

Tidslinje 

 1935: Outlaws dannes i Illinois
 1948: Hells Angels stiftes i San Bernardino av flygerveteraner.
 1957: Oakland-chapteret dannes av Sonny Barger og har siden vært HAs moderklubb.
 1961: Auckland i New Zealand får sitt charter og blir dermed første utenlandske avdeling, lenge kjent som The lost eller Forgotten chapter
 1966: Bandidos dannes i Texas. De første bandekrigene i USA bryter ut mellom HA og Outlaws, med drap i Chicago, New York og Florida
 1969: Første chapter av HA etablert i London
 1972: HAMC får verdenspatent på varemerket Hells Angels
 1975-80: HA starter smugling av amfetamin fra Mexico, men begynner snart å lage den selv
 1979: Stor FBI-aksjon mot HA i California, følges opp gjennom flere år
 1980: MC Union i København opptas som første nordiske motorsykkelklubb i HA
 1984: Maskinpistol-drapet på «makrellen» fra Bullshit MC skaker opp Danmark, HAs «Jønke» på flukt
 1988: Nær 50 HA-topper blir straffedømt for kriminelle forhold i USA
 1992: Trondheimsklubben Rowdies tas opp i HA og blir Norges første HA charter, HAMC Trondheim
 1994: Strid mellom HA-klubber og Bandidos-tilhengere krever først et liv i Sverige, deretter i Finland.
 1995: Stor politirazzia mot Bandidos-prospectklubben Rabies i Oslo. Våpen og mindre mengder marihuana beslaglagt. 
 Bandidos-president Mikael Ljunggren blir skutt og drept på E4 i Sør-Sverige.
 1996: Det norske Bandidos-medlemmet Lars Harnes skutt og alvorlig såret på Fornebu. Angivelig hevn for at Rabies-folk har kastet dynamitt inn på eiendommen til HA-prospectklubben MC Norway i Strømsveien 222.
 Bandidos-medlemmet Uffe Larsen skutt og drept på Kastrup.
 I Finland såres Bandidos' nest-president Jarkko Kokko i skyteepisode og dør tre uker senere.
 Panser og granatangrep mot HA både i Sverige og Danmark.
 Samme sommer blir dansk Bandidos Jan «Face» Krogh Jensen skutt og drept i Nedre Eiker, første MC-dødsoffer i Norge.
 1997: Outlaws' Europa-president Tore «Henki» Holm Hansen skutt i foten, hans franske livvakt i brystet, av menn fra Untouchables i Oslo.
 Juni: Bilbombe mot Bandidos-huset i Drammen, kvinne drept.
 Følges av offentlig «fredserklæring» mellom HA og Bandidos.
 1998: HA-leder i Oslo, «Rotta» Alsaker, dømt for skytingen på Fornebu i 1996.
 2001: To personer med tilknytning til Screwdrivers MC på Hamar tilstår å ha utført Drammenaksjonen, og fem andre blir dømt. Nylig ble rettssaken mot en av dem deklarert ugyldig av Den europeiske menneskerettsdomstol grunnet inhabil dommer.
 2005: Morten «Diesel» Dahl fra TNT forlater HMCA Trondheim etter flere år som pressetalsmann for klubben.
 2011: Renegades MC i Bergen blir «HAMC Bergen».

Personer som har blitt knyttet til Hells Angels i Norge
Leif Ivar Kristiansen (f. 1959) er en lederskikkelse i Hells Angels og er dømt en rekke ganger for volds- og narkotikarelaterte lovbrudd og har sonet lengre dommer.
Morten Dahl (f. 1959) fungerte i mange år som talsmann for Hells Angels i Trondheim inntil han forlot klubben i 2005 etter en intern maktkamp. Kjent som trommeslager i rockebandene TNT og TinDrum.
Torkjel Alsaker (f. 1960) er tidligere president i Hells Angels. Ble dømt til tre års fengsel for å ha skutt Bandidos-medlemmet Lars Harnes på Fornebu flyplass i 1996. Ble i 2003 dømt til 16 års fengsel for medvirkning til bombeattentatet mot Bandidos-hovedkvarteret i Drammen i 1997.
Ove Jørgensen Høyland (f. 1962) er en lederskikkelse i Hells Angels. Ble i 2013 dømt til ni års fengsel etter den såkalte mafiaparagrafen for grov narkotikakriminalitet og deltakelse i en organisert kriminell gruppe.
Rune Olsgaard (f. 1962) har fungert som talsmann for Hells Angels i mange år.

Referanser

Eksterne lenker 
 
  NRK – Slik organiserer MC-klubbane seg; 8.2.2011

Motorsykkelgjenger
Motorsykkelklubber
Organisasjoner etablert i 1948
Organisert kriminalitet i USA
Motkultur